32012D0248
L 123/42
SLUŽBENI LIST EUROPSKE UNIJE
PROVEDBENA ODLUKA KOMISIJE
od 7. svibnja 2012.
o izmjeni odluka 2005/692/EZ, 2005/734/EZ, 2007/25/EZ i 2009/494/EZ vezano uz influencu ptica
(priopćena pod brojem dokumenta C(2012) 2947)
(Tekst značajan za EGP)
(2012/248/EU)
EUROPSKA KOMISIJA.
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 90/425/EEZ od 26. lipnja 1990.. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (1), a posebno njezin članak 10. stavak 4.,
uzimajući u obzir Direktivu Vijeća 91/496/EEZ od 15. srpnja 1991. o utvrđivanju načela o organizaciji veterinarskih pregleda životinja koje se unose u Zajednicu iz trećih zemalja te o izmjeni direktiva 89/662/EEZ, 90/425/EEZ i 90/675/EEZ (2), a posebno njezin članak 18. stavak 7.,
uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (3), a posebno njezin članak 22. stavak 6.,
uzimajući u obzir Uredbu (EZ) br. 998/2003 Europskog parlamenta i Vijeća od 26. svibnja 2003. o zahtjevima zdravlja životinja koji se primjenjuju na nekomercijalno kretanje kućnih ljubimaca i o izmjeni Direktive Vijeća 92/65/EEZ (4), a posebno njezin članak 18.,
budući da:
(1)
Komisija je donijela nekoliko zaštitnih mjera vezano uz influencu ptica nakon izbijanja te bolesti u jugoistočnoj Aziji koje je počelo sredinom 2003. a bilo je uzrokovano visoko patogenim virusom influence ptica podvrste H5N1.
(2)
Te su mjere utvrđene posebno u Odluci Komisije 2005/692/EZ od 6. listopada 2005. o određenim zaštitnim mjerama u vezi s influencom ptica u nekoliko trećih zemalja (5), Odluci Komisije 2005/734/EZ od 19. listopada 2005. o utvrđivanju biosigurnosnih mjera za smanjenje rizika od prijenosa jako patogene influence ptica koju uzrokuje tip A virusa influence podtip H5N1 s ptica koje žive u divljini na perad i druge ptice koje se drže u zatočeništvu te o predviđanju sustava ranog otkrivanja u područjima koja su u posebnom riziku (6), Odluci Komisije 2007/25/EZ od 22. prosinca 2006. o određenim zaštitnim mjerama vezano uz visoko patogenu influencu ptica i kretanje ptica kućnih ljubimaca koje sa svojim vlasnicima dolaze u Zajednicu (7) i u Odluci Komisije 2009/494/EZ od 25. lipnja 2009. o određenim zaštitnim mjerama u vezi s visoko patogenom influencom ptica podtipa H5N1 u Hrvatskoj i Švicarskoj (8).
(3)
Mjere utvrđene tim odlukama primjenjuju se do 30. lipnja 2012. Međutim, i dalje dolazi do izbijanja visoko patogene influence ptica kod divljih ptica i peradi podvrste H5N1 u trećim zemljama što također predstavlja rizik po zdravlje životinja i ljudi diljem Unije.
(4)
Na temelju epidemiološke situacije vezano uz influencu ptica, primjereno je nastaviti ograničavati rizik koji predstavlja uvoz peradi, proizvoda od peradi, ptica kućnih ljubimaca i drugih proizvoda obuhvaćenih tim odlukama te zadržati biosigurnosne mjere, sustava ranog otkrivanja i određene zaštitne mjere u odnosu na visoko patogenu influencu ptica podvrste H5N1.
(5)
Razdoblje primjene odluka 2005/692/EZ, 2005/734/EZ, 2007/25/EZ i 2009/494/EZ trebalo bi zato produžiti do 31. prosinca 2013.
(6)
U 2004. otkriveno je izbijanje visoko patogene influence ptica u Tajlandu. Zato je Komisija donijela zaštitne mjere vezano uz uvoz određenih proizvoda koji potječu od peradi i ptica iz Tajlanda.
(7)
Prema tome, člankom 1. Odluke 2005/692/EZ predviđeno je da su države članice dužne suspendirati uvoz iz Tajlanda određenih proizvoda uključujući mesa peradi, bezgrebenki iz uzgoja, divljih ptica i jaja.
(8)
Tajland provodi rigoroznu politiku iskorjenjivanja kako bi iskorijenio bolest sa svoga državnog područja. O posljednjem izbijanju te bolesti priopćeno je u studenome 2008. te se Tajland proglasio slobodnim od visoko patogene influence ptica s učinkom od 11. veljače 2009.
(9)
Stručnjaci Komisije proveli su nekoliko inspekcijskih posjeta Tajlandu kako bi procijenili zdravstveno stanje životinja i primjenu sustava kontrole te bolesti u toj trećoj zemlji. Na temelju zaključaka do kojih se došlo tijekom posljednje inspekcije obavljene u Tajlandu, sveukupnim sustavom pružaju se dovoljna jamstva da dotični proizvodi ispunjavaju relevantne zahtjeve Unije.
(10)
S obzirom na povoljno zdravstveno stanje životinja, posebno vezano uz kontrolu visoko patogene influence ptica kod peradi i jamstva koja pruža Tajland, više nije potrebno primjenjivati suspenziju uvoza prema članku 1. Odluke 2005/692/EZ.
(11)
Odluke 2005/692/EZ, 2005/734/EZ, 2007/25/EZ i 2009/494/EZ bi stoga trebalo na odgovarajući način izmijeniti.
(12)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Odluka 2005/692/EZ mijenja se kako slijedi:
1.
Briše se članak 1.
2.
U članku 7. datum „30. lipnja 2012.” zamjenjuje se s: „31. prosinca 2013.”
Članak 2.
U članku 4. Odluke 2005/734/EZ, datum „30. lipnja 2012.” zamjenjuje se s: „31. prosinca 2013.”
Članak 3.
U članku 6. Odluke 2007/25/EZ, datum „30. lipnja 2012.” zamjenjuje se s: „31. prosinca 2013.”
Članak 4.
U članku 3. Odluke 2009/494/EZ, datum „30. lipnja 2012.” zamjenjuje se s: „31. prosinca 2013.”
Članak 5.
Ova je Odluka upućena državama članicama.
Sastavljeno u Bruxellesu 7. svibnja 2012.